SKRIFTLIG FORESPØRGSEL E-2274/02

af Armando Cossutta (GUE/NGL) til Kommissionen

(24. juli 2002)

Om: Mangelfuld finansiel og administrativ forvaltning af projektet LIFE99/NAT/IT/6254 Treviso

Det fremgår af korrespondancen om projektet LIFE99/NAT/IT/6254 (projekt vedrørende en integreret indfaldsvinkel til bevarelse af vådområderne ved Sile-floden) mellem Kommissionen og det selskab, der driver regionalnaturparken ved Sile, at forvaltningen af projektet er temmelig mangelfuld.

Kommissionen anfører i nævnte korrespondance:

- at det er temmelig uklart, hvor store midler der i alt står til rådighed til projektet,

- at der er sket fejl i beregningerne af de forventede omkostninger,

- at støttemodtagerens egen finansieringsandel ikke er blevet bevilget, og at Kommissionen aldrig har modtaget underretning herom,

- at de fastlagte frister ikke er blevet overholdt,

- at der er forekommet gentagne og lidet berettigede forsinkelser i forbindelse med fremsendelsen af rapporter,

- at anden midlertidige rapport ikke indeholder udtømmende eller tilstrækkeligt klare oplysninger vedrørende størstedelen af aktionerne.

Endvidere har Kommissionen været tvunget til at dementere de udtalelser, som La Tribuna di Treviso af 24. marts 2002 havde tillagt dens repræsentanter, da de ikke stemte overens med de udtalelser, repræsentanterne havde fremsat under tjenesterejsen.

1. Mener Kommissionen ikke, at det er nødvendigt straks at sende et teknisk og regnskabsteknisk inspektionshold, som skal have til opgave at undersøge anvendelsen af fællesskabsmidler til LIFE99/NAT/IT/6254?

2. Mener Kommissionen ikke, at den, hvis der viser sig at være tale om regnskabsmæssige uregelmæssigheder, bør kræve, at de ansvarlige myndigheder tilbagebetaler fællesskabsmidlerne?

Svar afgivet på Kommissionens vegne af Margot Wallström

(20. september 2002)

Som svar på det ærede medlems skriftlige spørgsmål om ovennævnte LIFE-naturprojekt om en integreret indfaldsvinkel til bevarelse af vådområderne ved Silefloden, kan Kommissionen oplyse, at

den allerede har udført en teknisk inspektion på stedet den 22. marts 2002. Efter besøget blev støttemodtageren den 28. marts 2002 skriftligt stillet en række spørgsmål og blev anmodet om en ny mellemliggende rapport. Støttemodtageren sendte en ny mellemliggende rapport den 15. maj 2002 sammen med en anmodning om ændringer og udvidelse af projektet. Kommissionen afslog denne anmodning den 11. juni 2002 på grund af en række finansielle og tekniske spørgsmål.

Den endelige tekniske rapport og finansieringserklæring skal foreligge den 31. december 2002. I henhold til de standard administrative bestemmelser, de bestemmelser, som er gældende for LIFE-projekter, kan inspektioner udføres når som helst både af Kommissionen og af Revisionsretten i henhold til finansforordningen af 21. december 1977(1). Disse inspektioner kan udføres på stedet og omfatter undersøgelse af det afsluttede arbejde og regnskaber og dokumenter vedrørende projektet. Vurdering af behovet for at udføre yderligere inspektioner foretages på grundlag af oplysninger i den endelige tekniske rapport og regnskaberne.

Kommissionen har kun til hensigt at godtgøre de berettigede omkostninger for arbejde, som den er sikker på er blevet udført i henhold til det godkendte projektforslag. Hvis foranstaltningerne er utilstrækkeligt udført, skal støttemodtagerne tilbagebetale en del eller alle de udbetalinger, der allerede er modtaget fra Kommissionen.

(1) Finansforordning af 21. december 1977 vedrørende De Europæiske Fællesskabers almindelige budget, EFT L 356 af 31.12.1977.